ศรีสุวรรณอัดเจโทรเอาแต่ได้ไม่สนสิ่งแวดล้อม
โพสต์ทูเดย์ - นายกสมาคมโลกร้อนสวนกลับเจโทรเดินสายกดดันรัฐบาลปลดล็อคมาบตาพุด เอาแต่ได้ไม่รับผิดชอบต่อสิ่งแวดล้อม-คุณภาพชีวิตคนไทย
9 ม.ค. 2553

โพสต์ทูเดย์ - นายกสมาคมโลกร้อนสวนกลับเจโทรเดินสายกดดันรัฐบาลปลดล็อคมาบตาพุด เอาแต่ได้ไม่รับผิดชอบต่อสิ่งแวดล้อม-คุณภาพชีวิตคนไทย
นายศรีสุวรรณ  จรรยา นายกสมาคมต่อต้านสภาวะโลกร้อน กล่าวว่า ตามที่นายมุเนโนริ ยามาดะ ประธานองค์การส่งเสริมการค้าต่างประเทศของญี่ปุ่น (เจโทร) ได้เดินสายนำคณะผู้บริหารเข้าพบรัฐมนตรีกระทรวงอุตสาหกรรมและรองนายกรัฐมนตรีของไทย เพื่อกดดันให้รัฐบาลช่วยปลดล็อคปัญหาที่ศาลปกครองสูงสุดได้มีคำสั่งระงับการดำเนินกิจกรรมหรือโครงการใด ๆ ในพื้นที่มาบตาพุด โดยอ้างว่าเหตุการณ์ดังกล่าวทำให้ประเทศไทยเสียภาพลักษณ์ของประเทศที่น่าลงทุนอันดับต้น ๆ ไปเป็นประเทศที่ไม่น่าลงทุนนั้น เป็นสิ่งที่รับไม่ได้
"เมื่อสังคมไทยมีการตื่นตัวการบังคับใช้กฎหมาย การดูแลสิ่งแวดล้อมและคุณภาพชีวิตอย่างชัดเจนมากยิ่งขึ้น ผ่านกระบวนการตุลาการภิวัฒน์ กลุ่มทุนเหล่านี้กลับรับไม่ได้ และพยายามกดดันรับฐาลไทยต่าง ๆ นานา โดยอ้างจะย้ายฐานการลงทุนไปประเทศอื่นแทน ถ้ากลุ่มทุนพวกนี้เป็นเจ้าของอุตสาหกรรมสกปรกและไม่มีจิตสำนึกรับผิดชอบต่อสิ่งแวดล้อมและคุณภาพชีวิตของคนไทย ก็ขอให้ไปลงทุนในประเทศอื่น"นายศรีสุวรรณกล่าว